Халмурзаев Хьэсэн и фIыгъэкIэ
XXXI Гъэмахуэ Олимп джэгухэм ещанэ дыщэ медалыр Урысей Федерацэм къыщыхуихьащ дзюдомкIэ килограмм 81-м нэс зи хьэлъагъхэм я деж щыбанэ Халмурзаев Хьэсэн.
Ингушым щыщ зэтIолъхуэныкъуэхэу Халмурзаевхэ Хьэсэнрэ Хъусенрэ Урысей Федерацэм дзюдомкIэ и командэ къыхэхам щынэхъыфIхэм ящыщщ икIи тIури Рио-де-Жанейрэ хьэлъагъ зырызкIэ бэнэну кIуэн хуеящ. АрщхьэкIэ Гъэмахуэ Олимп джэгухэр Бразилием къыщызэIуахыным зы мазэ иIэжу операцэ ящIри, Хъусен и кIэтIийнэфыр кърахащ. Абы иужькIэ Олимпиадэм зэрыхэтынур зыщыбгъэгъупщэ хъунут. АрщхьэкIэ и къуэшми езыми я цIэкIэ Хьэсэн утыку къихьауэ жыпIэ хъунущ. Ар и хьэрхуэрэгъу псоми ятекIуащ икIи финалым США-м къикIа Стивенс Тревис щыхигъащIэри, Олимп чемпион хъуащ. Абы и гуфIэгъуэр, дауи, дегуэш и къуэш Хъусен. Ахэр ныбжькIэ щIалэщ, илъэс 22-рэ хъууэ аращ, икIи Олимпиадэ зыбжанэм иджыри зэдыхэтыфынущ.
Вэсэмахуэ дыжьын медалхэр къэзыхьа урысей гимнастхэм зыкъыкIэрагъэхуакъым цIыхубзхэми. Мустафинэ Алия, Пасекэ Марие, Тутхалян Седэ, Спиридоновэ Дарье, Мельниковэ Ангелинэ сымэ зыхэта гупым япэ ирагъэщар Америкэм и Штат Зэгуэтхэм я гимнасткэхэм я закъуэщ.
Дуней псор илъэс зыбжанэ хъуауэ кIэлъоплъ Фелпс Майкл псы есыным щиIэ ехъулIэныгъэхэм. 18-рэ Олимп чемпион хъуауэ Рио-де-Жанейрэ къэкIуамэ, иджы абы аргуэру 3 хигъэхъуащ. Зыщыдгъэгъупщэнкъым ар мы Гъэмахуэ Олимп джэгухэм иджыри зэхьэзэхуэ зыбжанэм увыпIэ нэхъ лъагэ дыдэхэм зэрыщыщIэбэнынур. Псори зэхэту Фелпс олимп медаль 25-рэ иджыпсту иIэщ. Абы хуэдэ дунейм теткъым, иужькIэ тетынуи фIэщщIыгъуейщ.
Бразилием ещанэ дыщэ медалыр къыщихьащ Венгрием къикIа Хоссу Катинкэ. Комплекснэу метр 400-м есынымкIэ абы къыпэлъэщын цIыхубзхэм къахэкIакъым.
Теннисистхэм я зэпеуэри гуащIэу йокIуэкI. Абы и щыхьэтщ дунейпсо рейтингым щыпашэхэу Джокович Новакрэ Уильямс Серенэрэ къыхагъащIэу зэхьэзэхуэм къызэрыхагъэкIар.
Рио-де-Жанейрэ щекIуэкI Гъэмахуэ Олимпиадэм и еплIанэ махуэм и ужькIэ медаль нэхъыбэ дыдэ къызыхьар Америкэм и Штат Зэгуэтхэм я спортсменхэрщ. ДыщэмкIи дыжьынымкIи ахэр псоми япэ итщ. Китайм США-р зыIэщIимыгъэкIыну хущIокъу, арщхьэкIэ ар абы хузэфIэкIыну фIэщщIыгъуейщ. Халмурзаевым и текIуэныгъэм и фIыгъэкIэ Урысей Федерацэр етхуанэ увыпIэм нэс дэкIуэтеящ.
Жыласэ Заурбэч.
